Furðuvel varðveitt hræ hellaljónahvolps, sem fannst í freðmýri Síberíu fyrir þremur árum, reyndist um 28 þúsund ára gamalt. Það er af kvendýri og var gefið nafnið Sparta. Ári áður fannst annar ljónahvolpur um fimmtán metrum frá, og gáfu finnendur honum nafnið Boris. Þó hvolparnir hafi fundist nærri hvor öðrum voru þeir hvor úr sinni hjörðinni, því Boris drapst um 15 þúsund árum áður.
Hvolparnir voru um eins til tveggja mánaða gamlir þegar þeir drápust. Hræ Spörtu var svo vel með farið að feldur hennar var nánast heill, öll innri líffæri til staðar og hauskúpa, er fram kemur á vef The Guardian. Vísindamenn vonast til þess að einhver arða af móðurmjólkinni hafi varðveist í hræinu, því þá geti þeir áttað sig á matarræði ljónynjunnar. Með hlýnandi loftslagi hefur freðmýrin í Síberíu smám saman þiðnað. Samhliða því hafa hræ löngu útdauðra dýra fundist í jörðinni, og mörg þeirra vel varðveitt. Hellaljón hafa verið útdauð í þúsundir ára. Og það má sjá myndir af Spörtu inni á rúv.is.
Furðuvel varðveitt hræ hellaljónahvolps, sem fannst í freðmýri Síberíu fyrir þremur árum, reyndist um 28 þúsund ára gamalt. Hellaljón hafa verið útdauð í mörg þúsund ár. 